**Høringssvar til Kommuneplan 2024:**

Dette høringssvar vedrører rammeområde 14.E07. Samme betragtninger kunne gælde for 14.E06, men det ligger så tæt på skole, sportsbaner og boliger, at de værste problematikker allerede af den grund er afværget.

Det er trist at konstatere, at det eneste, der taler for at opretholde rammeområde 14.E07 til tung industri, er motorvejsfrakørslen. Måske er motorvejsfrakørslen fra starten placeret forkert i forhold til ambitionerne om at kunne tiltrække bestemte virksomhedstyper, og måske er det på tide at erkende dette og tage konsekvensen af det. Andre lokalområder ønsker større industriudlæg, men får det ikke. Vores område er kun egnet til mindre belastende og mindre indgribende erhvervsbyggeri – eller evt. solceller - men vi påtvinges noget meget større.

Alt andet end motorvejen taler imod:

* Beskyttelse af drikkevandet, idet området er både OSD og Indvindingsopland.
* Trafikinfrastrukturen, som – lige bortset fra motorvejen – er skabt til lokal transport i et landområde, og som er fuldstændig overbelastet allerede.
* Beskyttede arter i området og over området.
* Oversvømmelsesrisiko – iflg. nye retningslinjer må en del af arealet slet ikke bebygges.
* Højde/synlighed. I et område med udelukkende lav bebyggelse vælger man at muliggøre byggeri i 22 meters højde. Ikke en slank og elegant struktur som vindmøllerne på stedet, men en stor, bastant klods.
* Partikelforurening. Børnene i de nærliggende skoler og børneinstitutioner kan blive udsat for partikelforurening fra anlæg og trafik.
* Støjforurening fra anlæg og trafik. Motorvejen støjer allerede voldsomt, og når mange lastbiler pr. døgn skal til og fra området, vil der komme yderligere støj fra nedbremsning og acceleration, ligesom trafikken kommer tættere på boliger. Dertil kommer, at mens motorvejen dæmpes lidt ned på aftener og i weekends, vil produktionsstøjen være der døgnet rundt.
* Lysforurening langt ud over erhvervsområdets udstrækning. Omkring Observatoriet er nattemørket fredet, men lysforurening fra det nye erhvervsområde vil kunne ses vidt omkring – også fra Observatoriet.
* Området indeholder beskyttede diger (som der desværre allerede er sket brud på).
* Værdien af kulturmiljøerne Nr. Jernløse og Sdr. Jernløse ”overdøves” af store industribygninger.
* Kravene til arealudnyttelse har ændret sig siden 2018, hvor området første gang kom på tale. Selv om dansk landbrug skal reduceres, bliver der større og større pres på de eksisterende landbrugsarealer, som både skal vådlægges, udlægges til solceller, omdannes til skov o.a. Her har vi er areal med god landbrugsjord, som ovenikøbet i årevis har været dyrket økologisk. Det er meget velegnet som landbrugsareal, også i fremtiden.

Derudover vil jeg gerne spørge til bebyggelsesprocenten - med hvilken begrundelse er den omformuleret, og hvad betyder den nye formulering? (Tidligere 60%, nu 60% for området som helhed)

Til sidst vil jeg gerne påpege den betydning, udlægget har for rigtig mange borgere i Sdr. Jernløse, Snævre, Nr. Jernløse og omegn, nemlig den enorme ændring af opfattelsen af ”hjemme”. I dag er ”hjemme” et hyggeligt sted på landet med dejlig natur (marker er også natur), vidt udsyn, glenter og havørne i luften, folk, som kommer hinanden ved. Vi vil opleve en perceptuel ændring, som meget vel kan have større personlige konsekvenser end de mulige økonomiske tab.

Anni Olsen

Nørrevang 5, Sdr. Jernløse

4420 Regstrup

Tlf. 2210 4202